
Резолюция на Европейския парламент относно създаването на правна рамка на ЕС за защита на домашните любимци и бездомните животни

(2012/2670(RSP))
Европейският парламент,

–
като взе предвид големия брой петиции от граждани на ЕС, в които се иска създаването на правна рамка на ЕС за защита на домашните любимци и бездомните животни (1613/10, 1274/2011, 1321/2011, 1377/2011, 1412/2011 и други),

–
като взе предвид Европейската конвенция за защита на домашните любимци (CETS №125),

–
като взе предвид член 202, параграф 2 от своя правилник,

A.
като има предвид, че член 13 от ДФЕС посочва, че тъй като животните са същества с усещания, Съюзът и държавите членки трябва да държат изцяло сметка за изискванията за хуманно отношение към тях;

Б.
като има предвид, че не съществува законодателство на ЕС за защита на домашните любимци и бездомните животни въпреки факта, че числеността на популацията на домашни любимци в ЕС се оценява на над сто милиона;

В.
като има предвид, че Европейската конвенция за защита на домашните любимци все още не е подписана от всички държави членки;

Г.
като има предвид, че домашните любимци и бездомните животни са жертва на лошо третиране и жестокост в много държави членки и че вносителите на петиции посочват основно държави членки в южна и източна Европа;

1.
призовава Европейския съюз и държавите членки да ратифицират Европейската конвенция за защита на домашните любимци и да транспонират нейните разпоредби в националните правни системи;

2.
призовава Комисията да предложи правна рамка на ЕС за защита на домашните любимци и бездомните животни, която включва:

•
правила за идентификация и регистрация на животни, 

•
стратегии за управление на бездомните животни, включително програми за ваксинация и стерилизация,

•
мерки за насърчаване на отговорно отношение у стопаните,

•
забрана на нелицензирани кучкарници и приюти,

•
забрана на умъртвяването на бездомни животни без медицински показания за това,

•
информационни и образователни програми в училищата относно хуманното отношение към животните,

•
строги санкции, които да се налагат на всяка държава членка, която не спазва правилата;

3.
възлага на своя председател да предаде настоящата резолюция на Съвета и на Комисията.

